# Kritériá pre poskytovanie príspevku športovcom zaradeným do zoznamu športovcov top tímu v roku 2025

Ministerstvo cestovného ruchu a športu Slovenskej republiky (ďalej len „ministerstvo“) podľa § 75 ods. 4 zákona č. 440/2015 Z. z. o športe a o zmene a doplnení niektorých zákonov v znení neskorších predpisov (ďalej len „zákon o športe“) schvaľuje kritériá pre poskytovanie príspevku športovcom, vrátane športovcov so zdravotným znevýhodnením, zaradeným do zoznamu športovcov top tímu v roku 2025 (ďalej len „Kritériá“) a poskytnutie finančného príspevku športovcom zo zoznamu športovcov top tímu na ich športovú prípravu (ďalej len „Príspevok“), ktorí dosiahli umiestnenie v individuálnom uznanom športe v súlade s Kritériami.

**PRVÁ ČASŤ
VŠEOBECNÉ USTANOVENIA**

## Článok 1

## Vymedzenie základných pojmov

Na účely týchto Kritérií sa rozumie pod pojmom alebo skratkou:

1. „Hry“ sú olympijské hry, paralympijské hry alebo deaflympijské hry,
2. „Zaradený šport“ je šport, ktorý je zaradený do programu najbližších Hier (opak „Nezaradený šport“),
3. „Zaradené odvetvie“ je športové odvetvie, ktoré je zaradené do programu najbližších Hier (opak „Nezaradené odvetvie“),
4. „Zaradená disciplína“ je športová disciplína, ktorá je zaradená do programu najbližších Hier (opak „Nezaradená disciplína“),
5. „Zimné športové odvetvie“ je športové odvetvie, pri ktorom sa podľa pravidiel medzinárodnej športovej organizácie športovec pohybuje na snehu alebo na ľade,
6. „Junior“ je talentovaný športovec, ktorý štartuje v  kategórií juniorov podľa pravidiel medzinárodnej športovej organizácie, alebo ktorý štartuje v najstaršej mládežníckej kategórií pred kategóriou dospelých,
7. „ZZ športovec“ je zdravotne znevýhodnený športovec,
8. „Komisia“ je Komisia ministerstva na oponentúru plánu prípravy športovca top tímu,
9. „Zoskupenie“ je skupina športovcov, ktorí dosiahnu výsledok spoločne; súčet individuálnych výkonov (napr. štafeta) sa považuje za Zoskupenie len v Zaradenej disciplíne,
10. „Kontinent“ je jeden z nasledovných geografických celkov: Európa, Severná Amerika, Južná Amerika, Ázia, Afrika a Austrália,
11. „Kvalifikácia“ je súťaž alebo súťažné obdobie, z ktorej alebo počas ktorého je možné kvalifikovať sa na samostatné finálové podujatie na základe:
* dosiahnutých výsledkov na súťaži zabezpečujúcich postup,
* splnením kvalifikačného limitu alebo kvalifikačných kritérií počas súťažného obdobia,
* umiestnením v kvalifikačnom rebríčku medzinárodnej športovej organizácie.
1. OH – olympijské hry,
2. ZOH – zimné olympijské hry,
3. PH – paralympijské hry,
4. ZPH – zimné paralympijské hry,
5. DH – deaflympijské hry,
6. ZDH – zimné deaflympijské hry,
7. MS – majstrovstvá sveta vrátane seriálových MS, ak sa v príslušnom športovom odvetví nekonajú jednorazové MS,
8. SP – svetový pohár,
9. SR – svetový rebríček dospelých na konci súťažnej sezóny v príslušnom športe,
10. ME – majstrovstvá Európy vrátane seriálových ME, ak sa v príslušnom športovom odvetví nekonajú jednorazové ME,
11. EH – európske hry, ak ide o kvalifikáciu na OH v príslušnom športovom odvetví, alebo ak sa v príslušnom roku v príslušnom športovom odvetví nekonajú ME,
12. MSJ – majstrovstvá sveta juniorov,
13. MSU max. – majstrovstvá sveta v najvyššej mládežníckej kategórii pred kategóriou dospelých,
14. SRJ – svetový rebríček juniorov na konci súťažnej sezóny v príslušnom športe,
15. GSJ – grand slam juniorov,
16. MEJ – majstrovstvá Európy juniorov,

ab) SHNŠ – svetové hry neolympijských športov

ac) SH – svetové multišportové hry športovcov so zdravotným znevýhodnením, podľa druhu znevýhodnenia /WAG, IBSAG, VGG/, ak sa v príslušnom roku nekonajú MS

ad) EPCH – Európske para hry, ak ide o kvalifikáciu na PH alebo ZPH v príslušnom športovom odvetví, alebo ak sa v príslušnom roku nekonajú ME,

ae) EHPM – Európske hry para mládeže,

af) NŠC – Národné športové centrum,

## Článok 2

## Základné ustanovenia

1. Ustanovenia podľa tohto článku sa vzťahujú pre športovcov bez zdravotného znevýhodnenia aj ZZ športovcov.
2. Športová organizácia predkladá ministerstvu návrh na zaradenie športovcov do zoznamu športovcov top tímu do:
3. 31. decembra 2024,
4. 30 dní od dosiahnutia výsledku, s ktorým je spojená účasť na najbližších Hrách, ak ide o zaradenie podľa bodu 6., alebo
5. 30. apríla 2025, ak ide o zaradenie podľa bodu 6.
6. Počas trvania materskej dovolenky sa športovkyni Príspevok nevypláca. Po ukončení materskej dovolenky sa jej poskytne pomerná časť vypočítaného Príspevku na príslušný rok.
7. Ministerstvo vyradí športovca alebo člena Zoskupenia zo zoznamu športovcov top tímu na návrh športovej organizácie, ak športovec:
8. bol vyradený zo športovej reprezentácie národným športovým zväzom, alebo národnou športovou organizáciou,
9. porušil antidopingové pravidlá,
10. dopustil sa priestupku podľa § 96 ods. 1 zákona o športe,
11. porušil opakovane alebo závažne povinnosti vyplývajúce z pracovno-právneho vzťahu alebo z obdobného pracovného vzťahu, ak je zaradený v rezortnom športovom stredisku,
12. nezúčastňuje sa športovej prípravy podľa schváleného plánu prípravy národným športovým zväzom alebo národnou športovou organizáciou dlhšie ako šesť po sebe nasledujúcich mesiacov.
13. Ak športovec dosiahne výsledok, s ktorým je spojená účasť na najbližších Hrách (ďalej len „Miestenka“), ale nespĺňa Kritériá, športovec bude zaradený do zoznamu športovcov do top tímu medzinárodnej úrovne v roku konania Hier a zároveň sa mu môže v roku konania Hier poskytnúť Príspevok v sume do 10 000 eur. Pri určení výšky tohto príspevku sa zohľadní či sa športovec kvalifikoval na Hry na základe dosiahnutého výsledku v kvalifikácii, prostredníctvom oficiálneho svetového rebríčka alebo na základe iných nominačných kritérií stanovených medzinárodnou športovou organizáciou.
14. Ak športovec, ktorý nie je zaradený v zozname športovcov top tím podľa bodu 2 a 3 alebo podľa Článku 4 a Článku 7, dosiahne v prvom štvrťroku 2025 medailové umiestnenie v Zaradenej disciplíne podľa Kritérií, športovec môže byť zaradený do zoznamu športovcov top tímu na rok 2025 do medzinárodnej úrovne a poskytne sa mu jednorazový Príspevok v sume 50% sumy podľa tabuľky č. 1A alebo podľa tabuľky 1B. Ak športovec nedosiahne v druhom až štvrtom štvrťroku 2025 ani v nasledujúcom kalendárnom roku iné umiestnenie, na základe ktorého by bol zaradený do zoznamu športovcov top tímu, suma jeho Príspevku podľa kritérií na rok 2025 sa v kalendárnom roku nasledujúcom dva roky po dosiahnutí medailového umiestnenia zníži o takto poskytnutý jednorazový Príspevok.
15. Športovec zaradený do Top tímu je povinný absolvovať minimálne raz ročne všeobecné a dvakrát ročne špeciálne diagnostické testovanie, ako aj medicínske vyšetrenie v rámci NŠC s cieľom sledovať a podporovať zdravotný stav a fyzickú pripravenosť športovca.

## Článok 3

## Pravidlá pre poskytnutie a čerpanie príspevku

1. ZZ športovcom sa poskytne do 30% z celkovej sumy určenej na Príspevky pre športovcov top tímu.
2. Príspevok sa poskytuje do vyčerpania finančných prostriedkov určených na Príspevky.
3. Ak sa nerozdelia všetky finančné prostriedky, určené na Príspevky podľa Kritérií uvedených v Článku 5 alebo v Článku 8, ministerstvo rozdelí zostatok nasledovne:
4. športovcom top tímu, ktorí dosiahli medailové umiestnenie v predchádzajúcom alebo aktuálnom roku na Hrách, MS a MSJ v Zaradenom športovom odvetví podľa návrhu Komisie na základe oponentúry plánu prípravy športovca, alebo
5. športovcom top tímu na výdavky vzniknuté za mimoriadnych okolností počas športovej prípravy alebo ich účasti na významnom medzinárodnom podujatí, alebo
6. na zdravotnú starostlivosť a diagnostiku výkonnosti športovcov top tímu zabezpečovanú NŠC.
7. Pravidlá čerpania Príspevku v roku 2025 vrátane oprávnených nákladov určí zmluva o podpore národného športového projektu. Súčasťou pravidiel čerpania bude aj podmienka, že športovec je povinný minimálne 30% z poskytnutého Príspevku vynaložiť na pokrytie nákladov spojených so zabezpečením prípravy prednostne v športových a ubytovacích zariadeniach nachádzajúcich sa na území Slovenskej republiky.

**DRUHÁ ČASŤ
KRITÉRIA PRE ZARADENIE ŠPORTOVCOV BEZ ZDRAVOTNÉHO ZNEVÝHODNENIA DO TOP TÍMU**

## Článok 4

## Pravidlá pre zaraďovanie športovcov do výkonnostných úrovni

1. Športovci sú zaradení do zoznamu do 3 výkonnostných úrovní na základe dosiahnutých výsledkov nasledovne:
2. elitná úroveň,
3. medzinárodná úroveň,
4. rozvojová úroveň.
5. Do zoznamu športovcov top tímu sa športovec/Zoskupenie zaradí za dosiahnuté umiestnenie v rokoch 2023 najviac na jeden rok a za dosiahnuté umiestnenie v roku 2024 najviac na dva roky; to neplatí ak ide o zaradenie športovca podľa Článku 6. Vo výnimočných prípadoch (napr. dlhodobé zranenie športovca) sa môže doba, počas ktorej sa športovec/Zoskupenie zaradí do zoznamu športovcov top tímu, predĺžiť najviac o jeden rok. Športovec za obdobie zranenia vráti pomernú sumu finančných prostriedkov, ktorá sa mu poskytne v nasledujúcom roku. Počas materskej dovolenky športovkyňa nestráca nárok na zaradenie do zoznamu športovcov top tímu.
6. Dosiahnuté individuálne umiestnenie sa hodnotí, len ak sa celkovo na súťaži zúčastnilo najmenej 20 krajín v príslušnom športovom odvetví, v disciplíne štartovalo najmenej 20 športovcov (vrátane prípadnej Kvalifikácie) a výsledok je v prvej polovici štartového poľa. To sa nevzťahuje na umiestnenie dosiahnuté na Hrách. Ak podľa pravidiel medzinárodnej športovej organizácie mohol na súťaži štartovať najviac 1 športovec za každú krajinu alebo sa súťaží vyraďovacím systémom súťaže, umiestnenie sa hodnotí, aj ak sa celkovo na súťaži zúčastnilo najmenej 15 krajín, v disciplíne štartovalo najmenej 15 športovcov (vrátane prípadnej Kvalifikácie) a výsledok je v prvej polovici štartového poľa. Ak podľa pravidiel medzinárodnej športovej organizácie mohol na súťaži Kategórie 2 štartovať najviac 1 športovec za každú krajinu a zároveň sa v príslušnom športovom odvetví súťaží vo váhových kategóriách alebo ide o zimné športové odvetvie, umiestnenie sa hodnotí, aj ak sa celkovo na súťaži zúčastnilo najmenej 15 krajín, v disciplíne štartovalo najmenej 10 športovcov (vrátane prípadnej Kvalifikácie) a výsledok je v prvej polovici štartového poľa. Dosiahnuté individuálne medailové umiestnenie na súťaži Kategórie 4 a víťazstvo na súťaži kategórie 5 sa hodnotí, ak sa celkovo na súťaži zúčastnilo najmenej 10 krajín v príslušnom športovom odvetví, v disciplíne štartovalo najmenej 10 športovcov (vrátane prípadnej Kvalifikácie) a výsledok je v prvej polovici štartového poľa. Ak ide o svetovú súťaž, podmienkou je vždy aj účasť športovcov najmenej z 3 Kontinentov.
7. Dosiahnuté umiestnenie Zoskupenia sa hodnotí, len ak sa celkovo na súťaži zúčastnilo najmenej 10 krajín v príslušnom športovom odvetví, v disciplíne štartovalo najmenej 10 Zoskupení (vrátane prípadnej Kvalifikácie) a výsledok je v prvej polovici štartového poľa. Ak ide o svetovú súťaž, podmienkou je aj účasť Zoskupení najmenej z 3 Kontinentov. V rámci jedného športového odvetvia a jednej športovej disciplíny sa hodnotí vždy najviac jedno umiestnenie v každej z kategórií dospelí muži, dospelí ženy, dospelí mix, junior muži, junior ženy.
8. Na návrh Komisie môže byť do top tímu v kategórii dospelých v medzinárodnej úrovni zaradených najviac 5 športovcov z nezaradených športových odvetví a nezaradených športov.
9. Na návrh Komisie môže byť do top tímu v kategórii juniorov v rozvojovej úrovni zaradených najviac 5 športovcov z nezaradených športových odvetví a nezaradených športov.
10. Komisia pri zaraďovaní športovcov do jednotlivých výkonnostných úrovní posudzuje komplexné dosiahnuté výsledky športovca v medzinárodných súťažiach. Ojedinelý alebo výnimočný výsledok nemusí automaticky znamenať zaradenie športovca do príslušnej výkonnostnej úrovne, ak nespĺňa aj ďalšie dôležité podporné kritéria:
11. **stabilná a vysoká výkonnosť** športovca na medzinárodnej úrovni, postavenie v celkovom svetovom rebríčku, výsledky dosiahnuté v SP, EYOF, YOG, MS/ME Umax, EH,
12. **potenciál športovca** dosiahnuť v budúcnosti vynikajúce výsledky vzhľadom na jeho vek a výkonnostný progres a výsledky diagnostického testovania na základe ktorých sa zohľadní aktuálny fyzický a zdravotný stav športovca, vrátane športovo medicínskych testov,
13. **plán rozvoja športovca**, kvalitný a dlhodobýs podporou odborného tímu a rezortného strediska vrcholového športu (NŠC, VŠC Dukla, ŠCP),
14. **podpora tímu** a schopnosť športovca aktívne sa zapojiť do športovej prípravy reprezentačného tímu s cieľom zvyšovania výkonnosti ďalších nádejných športovcov,
15. **podpora a spoluúčasť NŠZ** v oblasti metodickej, finančnej a organizačnej podpory športovca, vrátane odborného zázemia, zabezpečenie tréningových podmienok a účasti na podujatiach,
16. **inovácie** v tréningovom a súťažnom procese, využívanie najmodernejších technológií a metód pre optimalizovanie športovej prípravy a zlepšenie výkonu športovca,
17. **mediálny dosah,** zvyšovanie povedomia o športe, propagácia športu a jeho hodnôt, inšpirovanie mladých ľudí a budovanie silného športového ducha,
18. **osobitné okolnosti** ako sú zranenia alebo iné nepriaznivé faktory, možnosť udelenia výnimky na základe predošlých úspechov a schopnosti športovca vrátiť sa na vrchol.

## Článok 5

## Výpočet Príspevku

1. Príspevok pre športovca zaradeného do Top tímu je zložený z dvoch častí: **Základného príspevku** a **Príspevku za dosiahnutý výsledok**. Základný príspevok je stanovený na základe zaradenia športovca do príslušnej výkonnostnej úrovne, ktorá vychádza z dosiahnutých športových výsledkov uvedených v Tabuľke č. 1A. K tomu sa pripočíta Príspevok za dosiahnutý výsledok, ktorý je stanovený podľa konkrétnych úspechov športovca, za jeho najhodnotnejšie umiestnenie v medzinárodných súťažiach a je upravený podľa kritérií v Tabuľke č. 2A a č. 3A. Pri identickom umiestnení športovca v dvoch, alebo vo viacerých športoch má športovec nárok len na Príspevok za jedno umiestnenie, pričom je na rozhodnutí športovca, prostredníctvom ktorého príslušného národného športového zväzu alebo národnej športovej organizácie mu bude príspevok poskytnutý. Príspevok sa poskytuje vo výške určenej na základe Kritérií a absolvovanej oponentúry schváleného harmonogramu športovej prípravy športovca; podľa výsledku oponentúry môže Komisia výšku Základného príspevku znížiť.
2. Umiestnenie Športovca/Zoskupenia, určené intervalovým spôsobom (napr. na 3.-4. mieste alebo na 5.-8. mieste) sa vypočíta ako aritmetický priemer okrajových hodnôt intervalu so zaokrúhlením na najbližšie lepšie umiestnenie. Intervalové umiestnenie športovca/Zoskupenia na 9.-16. mieste pri vyraďovacom systéme súťaže, ak sa následne nesúťaží o konečné umiestnenie, sa nepovažuje za umiestnenie na 9. alebo 10. mieste podľa týchto Kritérií.
3. Ako umiestnenie dosiahnuté v SP/MS/ME sa hodnotí konečné umiestnenie v celom seriáli SP/MS/ME, ak príslušná disciplína SP/MS/ME pozostáva najmenej z piatich kôl. Za konečné umiestnenie v SP/MS/ME sa nepovažuje umiestnenie na finálovom podujatí seriálu SP/MS/ME. Za umiestnenie na MS/ME sa nepovažuje umiestnenie vo finále MS/ME spojených váhových kategórií, ak boli pred takým finále vyhlásené medailové umiestnenia v jednotlivých kategóriách. Komisia má právo posúdiť a prehodnotiť výsledky dosiahnuté v celkovom poradí Svetového pohára, ako podporného kritéria v prípadoch, ak sa súťaže nezúčastňuje absolútna špička športovcov v danom športovom odvetví v porovnaní s aktuálnym svetovým rankingom. V takom prípade sa výsledky dosiahnuté v SP nebudú brať do úvahy.
4. Ak ten istý športovec získa Príspevok za hodnotnejšie individuálne umiestnenie ako umiestnenie v Zoskupení, z Príspevku Zoskupenia sa odpočíta pomerná časť za tohto športovca.
5. V súťaži, ktorá pozostáva z viacerých čiastkových disciplín, sa hodnotí len celkové umiestnenie (napr. dvojboj vo vzpieraní).
6. Za umiestnenie dosiahnuté v súťaži Zoskupení, v ktorom športovec štartoval, alebo ak je v rebríčku so zahraničným športovcom, sa Príspevok poskytuje v percentuálnom pomere zastúpenia reprezentanta Slovenskej republiky.
7. Počet športovcov v Kvalifikácii sa na účely týchto Kritérií a nahlasovania výsledkov pripočítava k počtu štartujúcich v disciplíne na finálovom podujatí.
8. Športovcovi zaradenému do zoznamu športovcov top tímu podľa výkonnostnej úrovne na základe dosiahnutej športovej výkonnosti a výsledkov je poskytnutý na základe oponentúry plánu športovej prípravy **Základný príspevok** podľa Tabuľky č. 1A.

Tabuľka č. 1A

Kritéria pre zaradenie športovcov do jednotlivých výkonnostných úrovní a Základný príspevok Pz [eur] pre športovcov

|  |  |
| --- | --- |
| **Úrovne** | **Pz = základný príspevok** |
| **Elitná úroveň – Zaradené športy**Umiestnenie na Hrách do 8. miestaUmiestnenie na MS do 5. miestaUmiestnenie na ME do 3. miesta | do 40 000 eur |
| **Medzinárodná úroveň – Zaradené športy**Umiestnenie na Hrách do 20. miestaUmiestnenie na MS do 16. miestaUmiestnenie na ME do 8. miesta**Medzinárodná úroveň – Nezaradené športy**Umiestnenie na SHNŠ do 3. miestaUmiestnenie na MS do 3. miesta Umiestnenie na ME do 1. miesta  | do 20 000 eur |
| **Rozvojová úroveň**Umiestnenie na MSJ do 10. miestaUmiestnenie na MEJ do 8. miestaUmiestnenie na MS U23 do 3. miestaUmiestnenie na ME U23 do 3. miesta**Rozvojová úroveň – Nezaradené športy**Umiestnenie na MSJ do 3. miesta Umiestnenie na MEJ do 1. miesta  | do 10 000 eur |

1. Pre výpočet **Základného príspevku** pre Zoskupenie individuálnych výkonov v Zaradenej disciplíne sa použije nasledujúci vzorec:

Pz [eur] = Pu + Pu \* 0,5 \* (Š - 1) alebo P [eur] = Pu len pre Zoskupenie individuálnych výkonov v Zaradenej disciplíne, kde:

Pz - Základný príspevok zaokrúhlený na stovky eur nadol,

Š - Počet športovcov v Zoskupení v individuálnom športe,

Pu - Základný príspevok na základe výkonnostnej úrovne podľa Tabuľky č. 1A.

1. Športovec zaradený do top tímu pre Zaradené odvetvia a Zaradené športy má nárok na **Príspevok za dosiahnutý výsledok** (Pv) podľa Tabuľky č. 2A.

Tabuľka č. 2A

Pv [eur] Príspevok za dosiahnutý výsledok pre Zaradené odvetvia a Zaradené športy

|  |  |
| --- | --- |
| **Umiestnenie** | **Kategória súťaže** |
| **Hry** | **MS/SP** | **ME** | **MSJ/MS U23** | **MEJ/ME U23** |
| **1. miesto** | 40 000 | 40 000 | 20 000 | 15 000 | 10 000 |
| **2.-3. miesto** | 30 000 | 30 000 | 10 000 | 10 000 | 5 000 |
| **4. miesto** | 20 000 | 20 000 | 5 000 |  |  |
| **5.-8. miesto** | 10 000 | 10 000 |  |  |  |

1. Pre výpočet Príspevku za dosiahnutý výsledok pre Zoskupenie individuálnych výkonov v Zaradenej disciplíne Zaradeného športu sa použije nasledujúci vzorec:

Pv [eur] = Pu + Pu \* 0,5 \* (Š - 1) alebo Pv [eur] = Pu len pre Zoskupenie individuálnych výkonov v Zaradenej disciplíne Zaradeného športu, kde:

Pv - Príspevok za dosiahnutý výsledok v súťaži podľa Tabuľky č. 2A a Tabuľky č. 3A zaokrúhlený na stovky eur nadol,

Š - počet športovcov v Zoskupení v individuálnom športe,

1. Športovec zaradený do top tímu pre Nezaradené odvetvia a Nezaradené športy má nárok na Príspevok za dosiahnutý výsledok (Pv) podľa Tabuľky č. 3A.

Tabuľka č. 3A

Pv [eur] Príspevok pre športovca na základe dosiahnutého výsledku pre Nezaradené odvetvia a Nezaradené športy

|  |  |
| --- | --- |
| **Umiestnenie** | **Kategória súťaže** |
| **SHNŠ** | **MS/SP** | **ME** | **MSJ** | **MEJ** |
| **1. miesto** | 20 000 | 20 000 | 10 000 | 10 000 | 5 000 |
| **2.-3. miesto** | 15 000 | 15 000 | 5 000 | 5 000 |  |

1. Pre výpočet Príspevku za dosiahnutý výsledok pre Zoskupenie individuálnych výkonov v Nezaradenej disciplíne Nezaradeného športu sa použije rovnaký vzorec ako pre športovcov v Zaradených odvetviach a v Zaradených športoch podľa bodu 11.
2. Pri tímových disciplínach (družstvo, štafeta, tím) sa výsledok hodnotí ako pri jednotlivcovi. Finančný príspevok bude poskytnutý príslušnému NŠZ bez viazanosti na konkrétne mená športovcov a musí byť použitý na rozvoj danej disciplíny.
3. Na návrh Komisie, suma vo výške 30% z Príspevku za dosiahnutý výsledok podľa Tabuľky č. 2A a Tabuľky č. 3A, môže byť športovcovi vyplatená vo forme odmeny.

## Článok 6

## Výnimočné zaradenie do zoznamu športovcov top tímu

1. Ak športovec dosiahol v Zaradenej disciplíne účasť a umiestnenie na posledných Hrách alebo dosiahol umiestnenie do 20. miesta na MS podľa Tabuľky č. 1A a výsledok je v prvej polovici štartového poľa, Komisia môže výnimočne navrhnúť zaradenie do zoznamu športovcov top tímu do Medzinárodnej úrovne.
2. Ak športovec dosiahol umiestnenie v Nezaradenom športe do 8. miesta na SHNŠ alebo na MS a výsledok je v prvej polovici štartového poľa, Komisia môže výnimočne navrhnúť zaradenie športovca do medzinárodnej úrovne zoznamu športovcov top tímu.
3. Ak výnimočne talentovaný športovec dosiahol umiestnenie v Zaradenej disciplíne podľa týchto Kritérií v mládežníckej kategórii a pravidelne už súťaží a výkonnostne sa presadzuje v kategórii dospelých, Komisia môže mimoriadne navrhnúť zaradenie športovca do medzinárodnej úrovne, vrátane poskytnutia Príspevku za dosiahnutý výsledok v kategórii juniorov podľa Tabuľky č. 2A.
4. Zaradenie športovca do zoznamu športovcov top tímu v roku 2025 podľa tohto Článku je najviac na jeden rok.
5. Komisia pri zaraďovaní športovcov do top tímu do jednotlivých úrovní na výnimku zohľadňuje princípy a podporné kritéria podľa Článku 4, bod 7. Počet udelených výnimiek pre zaradenie športovcov do jednotlivých výkonnostných úrovní je obmedzený a musí byť v súlade s rozpočtovými možnosťami. Výnimky sú udeľované len v odôvodnených prípadoch, ktoré posúdi komisia a ich počet bude prispôsobený tak, aby neprekročil celkový príspevok pre top tím.
6. Minister má právo nominovať športovca mimo kritérií.

**TRETIA ČASŤ
KRITÉRIA PRE ZARADENIE DO ZOZNAMU ZZ ŠPORTOVCOV
TOP TÍMU**

1. **Článok 7**
	1. **Pravidlá pre zaradenie ZZ športovcov do výkonnostných úrovní**
2. ZZ športovci sú zaradení do zoznamu do 2 výkonnostných úrovní na základe dosiahnutých výsledkov nasledovne:
	1. elitná úroveň,
	2. rozvojová úroveň „Nádej“.
3. Do zoznamu športovcov v elitnej úrovni top tímu sa zaradí:
	1. ZZ športovec/zoskupenie za dosiahnuté umiestnenie na posledných MS alebo ME konaných v rokoch 2023-2024 najviac na jeden rok s podmienkou potvrdenia výkonnosti na MS alebo ME podľa tabuľky č. 2B alebo
	2. ZZ športovec/zoskupenie za dosiahnuté umiestnenie na Hrách najviac na štyri roky s podmienkou potvrdenia výkonnosti podľa Tabuľky č. 2B do dvoch rokov,
	3. v zimných športoch pre rok 2025 ZZ športovec/Zoskupenie zo zoznamu zaradených športovcov do top tímu v roku 2024 s podmienkou už potvrdenej výkonnosti z posledných MS alebo SR v sezóne 2023/24.
4. Ustanovenia bodu č. 2 sa nepoužijú v prípadoch zaradenia ZZ športovca podľa Článku 9. V odôvodnených prípadoch (napr. pri dlhodobom zranení športovca) sa môže doba, počas ktorej sa športovec/Zoskupenie zaradí do zoznamu športovcov top tímu, predĺžiť najviac o jeden rok.
5. Do zoznamu športovcov v rozvojovej úrovni „Nádej“ sa zaradí ZZ športovec na návrh príslušného športového zväzu alebo zastrešujúcej organizácie a to maximálne na kalendárny rok alebo do potvrdenia výkonnosti na významnom medzinárodnom podujatí. Príspevok sa poskytne v sume 5 000 eur.
6. Dosiahnuté umiestnenie ZZ športovca sa hodnotí, len ak sa celkovo na súťaži zúčastnilo najmenej 10 krajín v príslušnom športovom odvetví, v disciplíne štartovalo najmenej 10 športovcov (vrátane prípadnej Kvalifikácie) a výsledok je v prvej polovici štartového poľa. To sa nevzťahuje na umiestnenie dosiahnuté na Hrách. Ak ide o svetovú súťaž alebo svetový rebríček, podmienkou je aj účasť ZZ športovcov najmenej z 3 Kontinentov.
7. Dosiahnuté umiestnenie „Nádej“ ZZ športovca sa hodnotí, len ak sa celkovo na súťaži zúčastnilo najmenej 10 krajín v príslušnom športovom odvetví a v disciplíne štartovalo najmenej 10 športovcov.
8. ZZ športovec, ktorý je zaradený do top tímu na základe výsledku dosiahnutého v r. 2023, nemá nárok na vyplatenie Príspevku za dosiahnutý výsledok podľa Tabuľky č. 2B. ZZ športovec, ktorý je zaradený do top tímu na základe výsledku dosiahnutého v r. 2024, má nárok aj na vyplatenie Príspevku za dosiahnutý výsledok podľa Tabuľky č. 2B, ak bol výsledok dosiahnutý v r. 2024.
9. **Článok 8**
	1. **Výpočet Príspevku**
10. Príspevok pre ZZ športovca zaradeného do Top tímu je zložený z dvoch častí: **Základného príspevku** podľa Tabuľky č. 1B a **Príspevku za dosiahnutý výsledok** podľa Tabuľky č. 2B. Základný príspevok je stanovený na základe zaradenia športovca do príslušnej výkonnostnej úrovne, ktorá vychádza z dosiahnutých športových výsledkov uvedených v Tabuľke č. 1B. K tomu sa pripočíta Príspevok za dosiahnutý výsledok, ktorý je stanovený podľa konkrétnych úspechov športovca, za jeho najhodnotnejšie umiestnenie v medzinárodných súťažiach a je upravený podľa kritérií v Tabuľke č. 2B.
11. Pri identickom umiestnení športovca v dvoch, alebo vo viacerých športoch má športovec nárok len na Príspevok za jedno umiestnenie, pričom je na rozhodnutí športovca, prostredníctvom ktorého príslušného národného športového zväzu alebo národnej športovej organizácie mu bude príspevok poskytnutý. Príspevok sa poskytuje vo výške určenej na základe Kritérií a absolvovanej oponentúry schváleného harmonogramu športovej prípravy športovca; podľa výsledku oponentúry môže Komisia výšku Základného príspevku znížiť.
12. V súťaži nevidiacich a slabozrakých športovcov navádzač tvorí so športovcom Zoskupenie.
13. Umiestnenie ZZ športovca/Zoskupenia, určené intervalovým spôsobom (napr. na 3.-4. mieste alebo na 5.-8. mieste) sa vypočíta ako aritmetický priemer okrajových hodnôt intervalu so zaokrúhlením na najbližšie lepšie umiestnenie.
14. Ako umiestnenie dosiahnuté v SR alebo SP sa hodnotí konečné umiestnenie. V prípade SP v celom seriáli SP, ak príslušná disciplína SP pozostáva najmenej z piatich kôl.
15. Ak ten istý ZZ športovec získa Príspevok za hodnotnejšie individuálne umiestnenie ako umiestnenie v Zoskupení, z Príspevku Zoskupenia sa odpočíta pomerná časť za tohto športovca.
16. Za umiestnenie dosiahnuté v súťaži Zoskupení, v ktorom ZZ športovec štartoval, alebo ak je v rebríčku so zahraničným ZZ športovcom, sa Príspevok poskytuje v percentuálnom pomere zastúpenia reprezentanta Slovenskej republiky.
17. Príspevok sa vypočíta ako súčet výpočtov z 2 vzorcov a to vzorca P1 a vzorca P2 nasledovne:

**P [eur] = P1 + P2,** kde:

**P1 = PuZ + PuZ \* 0,5 \* (Š - 1)**

**P2 = PuP + PuP \* 0,5 \* (Š - 1)**

P je Príspevok zaokrúhlený na stovky eur nadol,

Š je počet športovcov v Zoskupení v individuálnom športe,

PuZ je **Základný príspevok** za umiestnenie podľa Tabuľky č. 1B,

PuP je **Príspevok za dosiahnutý výsledok** podľa Tabuľky č. 2B ak športovcovi prináleží.

Tabuľka č. 1B:

**Kritéria pre zaradenie športovcov do výkonnostných úrovni a Základný príspevok /PuZ/ pre Zaradenú disciplínu Zaradeného športu**

|  |  |  |  |  |
| --- | --- | --- | --- | --- |
| **Úroveň** | **Elitná** | **Elitná** | **Elitná** | **Rozvoj** |
| **Umiestnenie** | Hry | MS | ME | MSJ/MEJ/EHPM |
| **1.-3. miesto** | 25 000 | 20 000 | 15 000 | 5 000 |
| **4. miesto** | 20 000 | 15 000 | 10 000 | 5 000 |
| **5.-8. miesto** | 15 000 | 10 000 |  | 5 000 |

Tabuľka č. 2B:

**PuV [eur] Príspevok za dosiahnutý výsledok pre Zaradenú disciplínu Zaradeného športu**

|  |  |
| --- | --- |
| **Umiestnenie** | **Kategória súťaže** |
| **Hry** | **MS/SP/SR** | **ME/EPH/SH** | **MSJ/MEJ/EHPM** |
| **1. miesto** | 30 000 | 25 000 | 20 000 | 10 000 |
| **2. miesto** | 25 000 | 20 000 | 15 000 | 10 000 |
| **3. miesto** | 20 000 | 15 000 | 10 000 | 10 000 |
| **4. miesto** | 15 000 | 10 000 | 7 500 | 5 000 |
| **5. miesto** | 10 000 | 7 500 | 5 000 | 5 000 |
| **6. miesto** | 7 500 | 5 000 | 5 000 | 5 000 |
|  **7. miesto** | 5 000 | 5 000 |  | 5 000 |
|  **8. miesto** | 5 000 |  |  | 5 000 |

1. Na návrh komisie, suma vo výške 30% z Príspevku za dosiahnutý výsledok podľa Tabuľky č. 2B, môže byť ZZ športovcovi vyplatená vo forme odmeny.

# Článok 9

## Výnimočné zaradenie do zoznamu ZZ športovcov top tímu

##

1. Ak ZZ športovec dosiahol umiestnenie do 3. miesta v Nezaradenom športovom odvetví na MS/SP/SR podľa Tabuľky č. 2B, Komisia môže výnimočne navrhnúť zaradenie do zoznamu športovcov top tímu s Príspevkom najviac do 50 % sumy Príspevku za umiestnenie na 1. mieste príslušnej kategórie súťaže.
2. Ak ZZ športovec dosiahol v Zaradenej disciplíne účasť a umiestnenie na posledných Hrách, Komisia môže výnimočne navrhnúť zaradenie do zoznamu športovcov top tímu do Elite úrovne.
3. Zaradenie ZZ športovca do zoznamu športovcov top tímu v roku 2025 podľa tohto Článku je najviac na jeden rok.
4. Počet udelených výnimiek pre zaradenie ZZ športovcov do jednotlivých výkonnostných úrovní je obmedzený a musí byť v súlade s rozpočtovými možnosťami. Výnimky sú udeľované len v odôvodnených prípadoch, ktoré posúdi komisia a ich počet bude prispôsobený tak, aby neprekročil stanovený finančný limit podľa Článku č. 3, bod 1 z celkového príspevku pre top tím . Pri návrhu výnimky podľa bodov 1 a 2 Komisia zohľadní
	1. predpoklady športovca dosiahnuť úspešný výsledok a
	2. počet štartujúcich športovcov, krajín a zastúpených kontinentov na súťaži.
5. Minister má právo nominovať ZZ športovca mimo kritérií.

**ŠTVRTÁ ČASŤ
ZÁVEREČNÉ USTANOVENIA**

## Článok 10

## Účinnosť

Tento dokument nadobúda účinnosť dňa 15.04.2025.

Rudolf Huliak

minister cestovného ruchu a športu

Slovenskej republiky